《挽林先生》
明代·王汝玉

林公生胜国，卓荦志不群。蚤岁尝膴仕，老年遭世屯。

豺虎相啖食，龙蛇方未分。三吴各都会，白昼昏风尘。

乐土成割据，江山陷沈沦。公时遂长遁，閟迹潜荆榛。

不冠亦不带，佯狂称散人。誓将沮溺俦，甘与原宪贫。

违俗本全节，洁身非乱伦。皇明靖六合，万国咸来宾。

伯夷洎吕望，歘然兴海滨。繄公岂无志，弹冠乘道津。

奈兹筋力衰，终作草莽臣。昔在八姓日，翠华屡更新。

嗟嗟冯太师，累世秉国钧。何如郑云叟，独不挂缨绅。

观公秉高谊，异代同清芬。令子抱材器，恭逢尧舜君。

苍苍示昭鉴，公郁从兹伸。凤翔千仞仪，豹变南山文。

终为明世瑞，垂辉耀千春。九原或可作，些酒招歌魂。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。